Августин Штефан (1877–1944)

**Августин Штефан** ; *&nbsp;25. мая 1877, Ботар, Мадярске кральовство – †&nbsp;2. августа 1944, Рахово, Мадярске кральовство — правник, державный урядник, политичный дѣятель русинской народной ориентации на Подкарпатской Руси.

## Живот и карьера
;Штудии и фахова робота:Учив ся в гимназиях Сигета и Сату Маре, фах правника зыскав на универзитах Будапешта и Коложвара. В штудентскых роках став ся пересвѣдченым мадярскым патриотом.
:Быв членом Мадярской партии Ардяла (Erdélyi Magyar Párt) и Сполку мадярскых новинарьох (Magyar Újságírók Szövetsége). В Раховѣ од року 1903 выдавав мадярскоязычну новинку *Tiszavölgy* (Раховщина), а од року 1905 зачав приватну адвокатску практику.
;Урядництво в Руськой Крайнѣ:По створѣню Первой мадярской републикы кабинет Мигаля Карольи активно зачав з проектом русинской автономии, уже 10. децембра 1918 в Будапештѣ зачали ся конзултации з русинскыма представителями и Штефан быв предсѣдником того конзултачного «зъѣзда». Понеже занимав он лоялну позицию ку проекту Руськой Крайны и мав довѣру од влады, быв менованый на пост губернатора (kormányzó), безпосредно подрядженый министрови Руськой Крайны в Будапештѣ Орестови Сабову. По комунистичном переворотѣ на змѣну кабинетови Карольи приходить Людовый комисариат Бейлы Куна, 21. марца 1919 Орест Сабов одмѣтуе прияти пост *Людового комисаря Руськой Крайны*, а 24. марца 1919 на тоту понуку приставать Августин Штефан. Губернаторскы повинности лишать на Йосифа Каминского, бывшого секретаря Ореста Сабова, и пробуе демократично урядовати в Руськой Крайни. Августин Штефан не принимав комунистичны идеи, усиловав ся покласти конець той владѣ в Руськой Крайни. 
;Апрѣльова хроника 1919:Едным зо своих первых рѣшѣнь установив державну платню духовным особам. Еще 12. марца 1919 в Мукачовѣ было перве засѣданя сойма Руськой Крайны, выбраного на выберанках 4. марца, циже до комунистичного переворота. Штефан хотѣв захранити тот выбраный народом сойм и по комунистичном переворотѣ.
* 8. апрѣля 1919 было друге засѣданя сойма Руськой Крайны, котрый переформатовали в Совѣт Руськой Крайны и на его чолѣ поклали Ореста Сабова.
* 9. апрѣля Штефан росказав зачати формованя Русинской Червеной Гарды, жебы было кому охранити и реализовати его политичны рѣшѣня.  Але часу на то уже не было. 
*17. апрѣля в Мукачовѣ зобрало ся третье засѣданя Совѣта Руськой Крайны (бывшого сойма), оно стало ся и послѣдным, бо его участникы были розогнаны озброеным мукачовськым директориумом (револучным комитетом). 
* 22. апрѣля в Мукачовѣ стала ся антикомунистична збура и директориум быв збавленый влады.  
* По пару днях збурцѣ были арештованы; Людовый комисарь Руськой крайны Штефан выступив на их обрану и усиловав ся их выбавити од кары.
* 29. апрѣля 1919 чешске и румынске войска зышли ся на линии Мукачово–Берегово, завершивши окупацию Руськой Крайны  и добу совѣтской влады, котра продержала ся ту лем 40 днѣ. Августин Штефан укрыв ся до Польщи и вернув ся лем а року 1925. 

;Карьера в чехословацкой добѣ: В року 1920 быв едным зо закладательох Руськой аграрной партии. В роках 1925–1929 быв выбраный за посланця до пражского сойму (Národní shromáždění republiky Československé) и быв активный в комитетѣ социалной политикы и здоровництва.

## Погляд на русинскый язык
В року 1937 Августин Штефан быв участником дискузии о напрямѣ вывоя русинского языка и обстойовав розвой языка, основаный на мѣстной шпецифицѣ.
 

## Жерела и одказы
* Володимир Кубійович. Енциклопедія українознавства : Словникова частина, том 10. Наукове товариство імені Шевченка ; гол. ред. проф., д-р Володимир Кубійович. — Париж ; Нью-Йорк : Молоде життя, 1984. С. 3896.
* Иван Поп: Штефан Августин (Агоштон). //Поп, И. Энциклопедия Подкарпатской Руси. Ужгород: Изд-во В.Падяка, 2001. 431 с.  С. 414.
* Іван Поп: Штефан Аґоштон. // Магочій П.Р., Поп І. (уклад.) Енциклопедія історії та культури карпатських русинів. — Ужгород: Вид-во В.Падяка, 2010. — 856 c.+ХХХІІ с.  Сс. 824–825.
* Пушкаш, Андрей. Цивилизация или варварство. Закарпатье 1918–1945. Институт славяноведения РАН. Москва. Издательство «Европа». 2006. 
* А. Штефан в каталогу Литературного музея Петефи <small>''Доступне онлайн''</small>
* Antonín Hartl; K jazykovým sporům na Podkarpatské Rusi. // Slovo a slovesnost. Ústav pro jazyk český Akademie věd ČR <small>''Доступне онлайн''</small> 
* Ruszka Krajna a Magyar Katolikus Lexikonban
* Marosi Anita: Kárpátalja anno: Ruszka Krajna

## Референции

Катеґорія:Державны урядници
Катеґорія:Русиньскы політіци
Катеґорія:Русиньскы правници
Катеґорія:Посланцьове парламента